Akademický senát

Slovenskej technickej univerzity v Bratislave

19. 06. 2017

**Návrh na uzavretie dohody**

**o uzavretí budúcej zmluvy o zriadení vecného bremena v prospech spoločnosti P1, s.r.o.**

Predkladá: **prof.** **Ing. Robert Redhammer, PhD.**

 rektor

Vypracovala: **JUDr. Marcela Haladejová,**

právny a organizačný útvar

z podkladov **Ing. Šipekiovej**,

 vedúcej útvaru energetiky a revíznych činností

Zdôvodnenie: Záväzok STU zriadiť vecné bremeno na pozemku vo vlastníctve STU v k. ú. Trnávka v prospech spoločnosti P1, s.r.o. Záväzok STU je viazaný na vydanie právoplatného stavebného povolenia pre stavebníka P1, s. r. o. na zriadenie stavby trafostanice na pozemku v jeho vlastníctve.

Návrh uznesenia: Akademický senát Slovenskej technickej univerzity v Bratislave po prerokovaní zámeru uzavrieť Dohodu o uzavretí budúcej zmluvy o zriadení vecného bremena na pozemku vo vlastníctve STU, parc. č. 16952/15, k. ú. Trnávka, nachádzajúci sa na Technickej ulici 5 v Bratislave v prospech stavebníka P1, s. r. o., **vyjadril súhlas** s uzavretím predmetného právneho úkonu a odporúča návrh rektora na právny úkon, ktorým chce STU zriadiť vecné bremeno na pozemku v jej vlastníctve, predložiť na vyjadrenie predchádzajúceho písomného súhlasu Správnej rade Slovenskej technickej univerzity v Bratislave.

SKUTKOVÝ STAV:

1. Prevádzkové objekty/stavba vo vlastníctve spoločnosti P1, s.r.o., so sídlom Pestovateľská 13, 821 04 Bratislava, IČO: 36748145 (ďalej len „P1, s.r.o.“), sú napojené v súvislosti s odberom elektrickej energie ako tranzit, t. j. prostredníctvom trafostanice č. TS 0078, ktorá je vo vlastníctve STU.
2. Cez pozemok vo vlastníctve STU, parc. č. 16952/15, k. ú. Trnávka, ktorý sa nachádza na Technickej ulici č. 5 v Bratislave prechádza k P1, s. r. o. nn prívod.
3. V roku 2011 z dôvodu zvýšenia MRK (max. rezervovanej kapacity) na 300 kW pre P1, s.r.o. bola uzatvorená Dohoda o distribúcii elektriny cez cudzie elektroenergetické zariadenie medzi ZSE Distribúcia, a.s. ako prevádzkovateľom distribučnej sústavy, P1, s.r.o. ako žiadateľom o pripojenie zariadenia k distribučnej sústave a STU ako vlastníkom elektroenergetického zariadenia (ďalej len „trojdohoda“).
4. Po uzatvorení trojdohody zástupcovia P1, s.r.o. ústne deklarovali záujem postaviť si vlastnú trafostanicu na pozemku v ich vlastníctve tak, aby P1, s.r.o. nemusela elektrickú energiu odoberať cez trafostanicu č. TS 0078 vo vlastníctve STU (ďalej len „odber elektrickej energie tranzitom“).
5. Odber elektrickej energie zo strany P1, s. r. o. tranzitom neumožňuje STU sledovať priebežný výkon a tak nie je možné ani optimalizovanie zaplatenej RK (rezervovaná kapacita). Uvedená situácia znemožňuje STU optimálne užívanie trafostanice č. 0078 v jej vlastníctve a preto STU má záujem na tom, aby si P1, s. r. o. vybudovala vlastnú trafostanicu.
6. K vydaniu stavebného povolenia pre stavbu trafostanice stavebníkovi P1, s. r. o. je nevyhnutné, aby preukázal iné užívacie právo k pozemku, na ktorom bude umiestnené (uložené) vn vedenie nevyhnutné k pripojeniu jeho stavby trafostanice P1, s. r. o. na  vn vedenia ZSE Distribúcia.

NÁVRH RIEŠENIA:

1. Na základe záverov spoločného pracovného stretnutia zástupcov STU so zástupcami P1, s.r.o., ktoré sa konalo v decembri 2016, STU uzatvorí s P1, s.r.o. dohodu o uzavretí budúcej zmluvy o zriadení vecného bremena, na základe ktorej sa bude môcť začať stavebné konanie na zriadenie stavby trafostanice pre stavebníka P1, s. r. o.
2. Zmluva o zriadení vecného bremena bude uzavretá po právoplatnosti stavebného povolenia na predmetnú stavbu.

PROCESNÉ ÚKONY:

1. Podľa § 27 ods. 1 písm. m) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“) príslušný akademický senát fakulty sa vyjadruje k návrhom rektora na úkony týkajúce sa zriadenia vecného bremena na majetku, ktorý slúži na plnenie úloh fakulty pred ich predložením na schválenie akademickému senátu verejnej vysokej školy.
2. Nakoľko ide o majetok STU, ktorý slúži na plnenie úloh FEI STU, AS FEI STU sa na svojom zasadnutí dňa 11. 04. 2017 k návrhu na zriadenie vecného bremena na pozemku, ktorý slúži na plnenie úloh FEI STU, kladne vyjadril.
3. Po vyjadrení súhlasu Akademického senátu Slovenskej technickej univerzity v Bratislave s navrhovaným spôsobom nakladania s majetkom STU (§ 17 ods. 1 zákona o vysokých školách) je potrebné zabezpečiť v súlade s § 41 ods. 1 písm. c) zákona o vysokých školách predchádzajúci písomný súhlas Správnej rady Slovenskej technickej univerzity v Bratislave s  návrhom rektora na právny úkon, ktorým chce STU zriadiť vecné bremeno na pozemku v jej vlastníctve.
4. Po vyjadrení predchádzajúceho písomného súhlasu zo strany Správnej rady Slovenskej technickej univerzity v Bratislave, STU ako budúci povinný z vecného bremena začne rokovanie s P1, s. r. o. ako budúcim oprávneným z vecného bremena, ktorého výsledkom bude podpísanie Dohody o uzavretí budúcej zmluvy o zriadení vecného bremena, ktorá bude podkladom na začatie stavebného konania na zriadenie stavby vo vlastníctve P1, s. r. o. na pozemku vo vlastníctve P1, s. r. o. (ďalej len „stavba“), s právom uloženia objektov (vedení) nevyhnutných k pripojeniu stavby k  zariadeniam ZSE Distribúcia (ďalej len „vedenia“).
5. Predmetom vecného bremena bude:
6. strpieť uloženie vedení na časti pozemku vo vlastníctve STU, ktorý bude graficky znázornený na geometrickom pláne ako prílohe predmetného právneho úkonu,
7. strpieť zemné práce oprávneného z vecného bremena súvisiace so uložením vedení,
8. strpieť vstup osôb a vjazd vozidiel oprávneného z vecného bremena v súvislosti uložením, prevádzkou, údržbou, opravami a rekonštrukciou vedení.
9. Vecné bremeno bude zriadené na dobu neurčitú, maximálne však na dobu trvania stavby, ktorá začne plynúť dňom právoplatnosti stavebného povolenia na stavbu.
10. Odplata za zriadenie vecného bremena bude určená na základe znaleckého posudku, na náklady P1, s. r. o. ako budúceho oprávneného z vecného bremena.